ดึงบล.ร่วมแจมอาเซียน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ตลท.ขอคำยืนยัน9โบรกเกอร์ไทยมาเลย์เริ่มเทรดต้นปี’54
โพสต์ทูเดย์ — ตลท.เคาะระฆังอาเซียนลิงเกจ ขอคำยืนยัน 9 โบรกเกอร์ยังสนใจร่วมอีกหรือไม่ ก่อนเปิดไทยมาเลเซียคู่แรกไตรมาส แรกปีหน้า
นางนงราม วงษ์วานิช รองผู้จัดการสายงานปฏิบัติการและเทคโนโลยีสารสนเทศ ตลาดหลักทรัพย์แห่งประเทศไทย (ตลท.) เปิดเผยว่า อีก 12 สัปดาห์ ตลาดหลักทรัพย์จะทบทวนความสนใจบริษัทหลักทรัพย์ (โบรกเกอร์) ที่จะเข้าร่วมเชื่อมโยงการซื้อขายหลักทรัพย์ของกลุ่มตลาดหลักทรัพย์ในอาเซียน (อาเซียนลิงเกจ) อีกครั้งหนึ่ง 
ทั้งนี้ ปีที่ผ่านมามีโบรกเกอร์ตอบรับเข้าร่วมโครงการมาแล้วทั้งหมด 9 แห่ง คือ บล.ทิสโก้ บล.ภัทร บล.เอเซียพลัส บล.ดีบีเอส วิคเคอร์ส (ประเทศไทย) บล.ยูบีเอส (ประเทศไทย) บล.กสิกรไทย บล.เครดิต สวิส เฟิร์สท์ บอสตัน (ประเทศไทย) บล.เคที ซีมิโก้ และ บล.บัวหลวง 
สาเหตุที่ต้องสำรวจความสนใจของโบรกเกอร์อีกครั้งเพราะกลุ่มอาเซียนจะเริ่มทำงานและลงมือดำเนินงานอย่างเต็มรูปแบบมากขึ้น จึงต้องดูว่าโบรกเกอร์ใดยังยืนยันที่จะเข้าร่วมดำเนินการต่อ เพื่อให้เกิดความร่วมมือในการทำกิจกรรมร่วมกัน
โบรกเกอร์สามารถสอดแทรกรายละเอียดการซื้อขาย การให้ความรู้ การช่วยกันพัฒนากิจกรรม การแนะนำผลิตภัณฑ์ทางการเงินต่างๆ วิธีการทำบทวิเคราะห์ รวมถึงการแนะนำตัวของบริษัทจดทะเบียน (บจ.) ทั้งสองตลาดให้เป็นที่รู้จักของนักลงทุนมากขึ้น 
นอกจากนั้น คาดว่าจะร่วมเดินทางไปเสนอข้อมูล (โรดโชว์) ที่มาเลเซียเพื่อแนะนำตัวโบรกเกอร์และบจ. ในครั้งเดียวกับที่ฝ่ายสรรหาบจ. จะเดินทางนำบจ.และผู้ประกอบการไทยไปรู้จักผู้ประกอบการมาเลเซียช่วงเดือนมิ.ย.นี้ 
นางนงราม กล่าวว่า จากนี้ต่อไปคงต้องร่วมดำเนินงานกันมากขึ้นระหว่างไทยมาเลเซีย เพราะเป็นการเปิดกระดานซื้อขายคู่แรกของกลุ่มอาเซียนที่กำหนดไว้ในไตรมาสแรกปี 2554 และหลังจากนั้น 6 เดือนก็จะนำตลาดหุ้นสิงคโปร์เข้าไปสู่กระดานอาเซียนลิงเกจต่อไป ซึ่งตามข้อกำหนดจะต้องมีการซื้อในอาเซียนลิงเกจครบทั้ง 6 ประเทศภายใน 3 ปี หลังเริ่มเปิดการซื้อขายกระดานคู่แรก ซึ่งคู่แรกเริ่มต้นปี 2554 เท่ากับต้องมีตลาดหุ้นเข้าร่วมครบ 6 ประเทศในปี 2556
“แม้อาเซียนลิงเกจจะเป็นความร่วมมือกันระหว่างภูมิภาค ขณะเดียวกันตลาดหุ้นไทยก็ต้องพยายามปรับตัวเพื่อทำให้เป็นที่สนใจและดึงดูดผู้ลงทุนเข้ามาลงทุนเพื่อเพิ่มสภาพคล่องให้กับตลาดหุ้นไทยด้วย” นางนงราม กล่าว
สำหรับการเชื่อมโยงการซื้อขายหุ้นกลุ่มอาเซียนมากขึ้นอาจจะมีการนำบริษัทเข้าจดทะเบียนในตลาดหุ้นทั้งสองตลาด ลดลงไปบ้าง เพราะสามารถซื้อหุ้นที่จดทะเบียนในตลาดหุ้นอีก 5 ประเทศได้ทันที